Unai Yeso lak som Ju ima si fa mwawei wa kyel ames si,
ni,
“Na hu cu wei ti ɗamam ima i kofu ti,
hun a fe i ro amen i mwawei.
Hu wa shang ti mwawei,
mwawei ma wa fasu mute i haisu.”
Unai si humuskyel ti findel si ni,
“Nin a gung i Ibirai,
ai ti ni te ii yarai i ɗeng kwa.
Ami kin ha nyai ni wa wis ti mute i haisinin ya?”
Unai Yeso humuskyel ti findel ni,
“I ma laksu mwawei,
shak ma masti mafwashi a yere i mafwashi.
Yere mati kyel i mute ta wur vit kwa,
al i wur mati kyel i mute ta wur vit.
Ɓurti andi,
na Ali fu mute i cati ii ra,
hu wa wis ti mute i cati ii ra fweng.
I shangi hun a fe i Ibirai.
Shak ta andi,
hu far ti fisel ima ɓa hu forun,
ɓurti hu mat findel amen kwa.
I ma laksu aɗeng ima i ɗingi ta kyel i Deen,
hun hu masti aɗeng ima hu hali ta kyel i Dyou.”
Unai si humuskyel ti findel ta si ni,
“Ibirai a deeminin.”
Unai Yeso humuskyel ti findel ta ni,
“Naɗin a hun a fe i Ibirai,
naɗin hu nin wa masti ɗamam ima yis Ibirai masi.
Fota angga' ima mata,
hu muni gɓwuk ɓa hu forun,
maɗufal ima i laku mwawei ima i hali ta kyel i DeeƁwe,
Ibirai mas musut i ɗamam mii kwa.
Ɓurti andi hu masti aɗeng ima Deemu ma masi.”
Unai som Ju si ni,
“Nin a fe i se kwa.
A DeeƁwe kek je mii Deeminin.”
Yeso nyus,
“Naɗin DeeƁwe a dyou,
naɗin hu ɓwetun,
ɓurti i lang ii ta kyel i DeeƁwe,
yin mai nanati mwashi.
I yes a ɓurti haisun kwa,
a DeeƁwe rohun.
Ami kin hu shang aɗeng i ma i laki kwa ya?
A ɓurti hu hal ti aɗeng ima i laki kwa.
Hu mii ta kyel i deemu Shatan,
hu ɓyaat masti aɗeng ima ma ɓweti.
A ma for ti ɗufal tasi bya',
ka' mwawei kwa,
ɓurti mati mwawei ta wii yusti kwa.
Shak myan ima yis lak ti fyarat ma kofti a angga'i mute ames,
ɓurti yis a ma fyarat,
dee i fyarat.
Unai ɓurti i lak ti mwawei,
hu nggyu i fati mwawei yes kyel amen.
Awe amu wisun ti mafwashi ya?
Na i lak ti mwawei,
ami kin hu fa mwawei yes kyel amen kwa ya?
Yis ima mii DeeƁwe hal findel i DeeƁwe.
Aɗengi ma kin hu hali kwa,
a ɓurti hu mii DeeƁwe kwa.”
Ju si humuskyel ti findel si ni,
“Ni lak a kiga' kwaa,
ima ni a ha a maɗufal i Samarya,
ima mati rin mafwashi kwaa?”
Yeso humuskyel ti findel ta ni,
“I ti rin mafwashi kwa.
I ha' ti a Deen ta fit,
hun hu komsun ya.
I fati haisun ngye kwa.
Aɗeng ma fari,
a yis a ma tot ti ɓur.
I laksu mwawei,
shak maɗufal ima mas ro ti findel amen ma wa mot kwa fweng.”
Unai som Ju si nyus,
“A mwashi ni shangi hati rin mafwashi.
Ibirai hu som i shit si mwat,
unai ha ha ni,
‘Shak maɗufal ima mas ro ti findel amen ma wa mot kwa fweng.’
Ha ma ɗingi ha ɓin deeminin Ibirai ani?
Yis mot,
som i shit hwak si mot.
Ha ma ɗingi ha aweya?”
Yeso humuskyel ti findel ta ni,
“Na i ha' haisun ta fit,
ha' ti haisun ta fit mii fo i ɗama kwa.
Maɗufal ima ma ha'sun fit a Deen,
ima hu nyai,
‘A DeeƁwe amu.’
Hun hu shangus kwa,
yin i shangus.
Naɗin i ni i shangus kwa,
naɗin i te ii ma fyarat fota hun.
U mai i shangus i masti aɗeng ima lak.
Dyou Ibirai jakak fwet nyai naɗin u wis ɗing ti myan amen,
yis ɗingi,
unai jakak.”
Unai som Ju si lak Yeso si ni “Ti ha kol will hure hara kwa,
ɗak ha nyai ha ɗing Ibirai haa?”
Yeso nyus,
“I ma laksu mwawei,
kaciwa' ti si al Ibirai,
ai yin na.”
Myan ima Yeso lak findel mai,
unai si haar afyai ɓa si hwyaiyus ti.
Unai Yeso fotus,
ɗak langus ya ta Wur i DeeƁwe.